મિસ્યોર વેર્દૂ અંગેના વેલ્સના દાવાઓના જવાબમાં પોતાની આત્મકથામાં ચેપ્લિને એટલું લખ્યું હતું કે, વેલ્સ તેમની પાસે ડોક્યુમેન્ટરીઝ બનાવવા માટેનો પ્રોજેક્ટ લઈને આવ્યા હતા. તેમાં એક આઈડિયા ફ્રેન્ચ સિરિયલ કિલર હેનરી ડિઝાયર લોંદ્રૂનાં જીવન પરનો પણ હતો. ‘મને તેમાં રસ પડ્યો પણ વેલ્સની શરત હતી કે હું તેને લખવામાં મદદ કરું. બીજા દિવસે મને લાગ્યું કે આમાંથી ડોક્યુમેન્ટરી નહિ પણ એક સારી કોમેડી બની શકે તેમ છે. મેં વેલ્સને ફોન કરીને કહ્યું કે જો મારે જ લખવાનું હોય તો હું જાતે એક કોમેડી ફિલ્મ બનાવીશ. તેને અને લોંદ્રૂના જીવનને કંઈ લેવાદેવા નહીં હોય. છતાં આ આઈડિયા તેં સૂઝાડ્યો હતો એટલે હું તે માટે તને ૫૦૦૦ ડોલર આપીશ. તેણે થોડી આનાકાની કરી પણ પછી માની ગયો અને શરત મૂકી કે ફિલ્મમાં આઈડિયા માટેની ક્રેડિટ તેને આપવી.’